חוק לתיקון פקודת רופאי השיניים (מס' 6), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2525, עמ' 358, 2016-01-28T00:00:00+02:00
מטרתה של פקודת רופאי השיניים היא להסדיר את העיסוק ברפואת שיניים בישראל, כדי להגן על בריאות הציבור ולהבטיח רמה מקצועית הולמת של העוסקים ברפואת שיניים. סעיף 6 לפקודת רופאי השיניים קובע את התנאים לקבלת רישיון לעסוק ברפואת שיניים בישראל, וביניהם עמידה בבחינות שקבע המנהל בתקנות לאחר התייעצות עם המועצה המדעית. חוק זה מסמיך את שר הבריאות, לאחר התייעצות עם המועצה המדעית ובאישור ועדת העבודה, הרווחה והבריאות, לקבוע בתקנות תנאים למתן פטור מחובת הבחינות, כולן או חלקן. מעבר לסמכות הכללית המוענקת לשר, קובע החוק כי שר הבריאות יתקין תקנות ראשונות לפי אותו סעיף ויביאן לאישור ועדת העבודה הרווחה והבריאות בתוך 30 ימים מיום פרסומו של החוק. בתקנות אלו ייקבעו תנאים למתן פטור מכלל הבחינות שנקבעו לפי החוק, למי שהוא בעל רישיון לעסוק ברפואת שיניים בחו"ל, ושעסק כדין וברמה מקצועית הולמת ברפואת שיניים במשך תקופה של חמש שנים לפחות. כאמור, הוראה זו תחול רק לגבי התקנות הראשונות, וככל שיעלה הצורך במשך השנים לקבוע הסדר אחר או שונה לעניין פטור מבחינות לרופאי שיניים, השר יהיה רשאי לשנות את התקנות, באישור ועדת העבודה הרווחה והבריאות, ולקבוע הסדר שונה מההסדר שהוועדה קבעה לגבי התקנות הראשונות.